ΓΡΑΠΤΗ ΕΡΩΤΗΣΗ E-2858/98

υποβολή: Angela Sierra González (GUE/NGL) προς την Επιτροπή

(28 Σεπτεμβρίου 1998)

Θέμα: Κατασκευή εργοστασίου εμφιαλώσεως στην Taguluche (La Gomera - Κανάριες Νήσοι)

Η κυβέρνηση των Καναρίων Νήσων δήλωσε ότι η δημιουργία εργοστασίου εμφιαλώσεως ύδατος στην περιοχή Taguluche (La Gomera) είναι υπέρ του δημοσίου συμφέροντος. Η ζώνη που έχει προβλεφτεί για την εγκατάσταση της βιομηχανικής αυτής μονάδας βρίσκεται σε μια περιοχή ονομαζόμενη Taguluche που η κυβέρνηση των Καναρίων Νήσων έχει προτείνει να περιληφθεί στο δίκτυο Νατούρα 2000, δυνάμει της Οδηγίας 92/43/ΕΟΚ(1) για τη διατήρηση των φυσικών οικοτόπων και της άγριας πανίδας και χλωρίδας.

Συμβαίνει, όμως, η περιοχή αυτή να φιλοξενεί έναν από τους φυσικούς οικοτόπους προτεραιότητας που αναφέρονται στην Οδηγία 92/43/ΕΟΚ, και συγκεκριμένα τα φοινικοδάση με Phoenix. Είναι προφανές ότι η ανέγερση του ανωτέρω εργοστασίου εμφιαλώσεως, θα έχει επιπτώσεις στη διατήρηση του προαναφερθέντος φοινικοδάσους και του αγροτικού τοπίου της περιοχής, δεδομένου ότι θα εξαντληθούν οι λιγοστές παροχές ύδατος των φυσικών παραποτάμων της ρεματιάς.

Πιστεύει η Επιτροπή ότι η ανέγερση ενός βιομηχανικού συγκροτήματος όπως το προγραμματιζόμενο συμβιβάζεται με τη διατήρηση της περιοχής που προτείνεται να περιληφθεί στο δίκτυο Νατούρα 2000;

Απάντηση της κ. Bjerregaard εξ ονόματος της Επιτροπής

(30 Οκτωβρίου 1998)

Η Επιτροπή θεωρεί ότι η εκτέλεση ενός βιομηχανικού έργου όπως το αναφερόμενο από το Αξιότιμο Μέλος του Κοινοβουλίου θα μπορούσει να συνάδει προς την προστασία μιάς από τις ζώνες που έχουν προταθεί για το δίκτυο Natura 2000 εφόσον τηρούνται οι όροι που προβλέπονται στο άρθρο 6, παράγραφος 3 και 4 της οδηγίας 92/43/ΕΟΚ του Συμβουλίου, της 21 Μαΐου σχετικά με τη διατήρηση των φυσικών οικοτόπων και της άγριας πανίδας και χλωρίδας.

Βάσει του ως άνω άρθρου, κάθε σχέδιο ή έργο που δεν συνδέεται άμεσα ή δεν είναι απαραίτητο για τη διαχείριση της τοποθεσίας αλλά ενδέχεται να την επηρεάσει σημαντικά, από μόνο του ή σε συνδυασμό με άλλα έργα, πρέπει να υποστεί κατάλληλη αξιολόγηση των επιπτώσεων του στην τοποθεσία αυτή συγκριτικά προς τους στόχους διατήρησης που ισχύουν εν τοιάυτη περιπτώση. Λαμβάνοντας υπόψη τα συμπεράσματα της αξιολόγησης των επιπτώσεων στην τοποθεσία και υπό την επιφύλαξη των διατάξεων της παραγράφου 4, οι αρχές του κράτους μέλους εκδίδουν άδεια για το συγκεκριμένο έργο ή σχέδιο μόνο εφόσον έχει διαπιστωθεί ότι η εκτέλεση του δεν συνεπάγεται απειλή για την ακεραιότητα της συγκεκριμένης τοποθεσίας, ενίοτε αφού ζητηθεί η γνώμη του κοινού.

Εαν παρά τα αρνητικά συμπεράσματα της αξιολόγησης των επιπτώσεων στην τοποθεσία και εφόσον, λόγω του ότι δεν υπάρχουν εναλλακτικές δυνατότητες, επιβάλλεται η εκτέλεση έργου ή σχεδίου για ζωτικούς λόγους μείζονος δημοσίου συμφέροντος, που μεταξύ άλλων μπορεί να είναι κοινωνικού ή οικονομικού χαρακτήρα, το ενδιαφερόμενο κράτος μέλος λαμβάνει όλα τα δέοντα αντισταθμιστικά μέτρα προκειμένου να εξασφαλισθεί η προστασία της συνολικής συνοχής του δικτύου Natura 2000. Το κράτος μέλος υποχρεούται να ενημερώσει την Επιτροπή σχετικά με τα αντισταθμιστικά μέτρα που ενέκρινε. Οταν η εν λόγω τοποθεσία φιλοξενεί οικότοπο ή είδος προτεραιότητας, η μόνη αιτιολόγηση που κρίνεται αποδεκτή είναι οι λόγοι ανθρώπινης υγείας και δημόσιας ασφάλειας ή, ακόμη, καθοριστικής σημασίας θετικές επιπτώσεις στο περιβάλλον ή, μετά από σύμφωνη γνώμη της Επιτροπής, άλλοι ζωτικοί λόγοι μείζονος δημόσιου συμφέροντος.

Η Επιτροπή θα επιθυμούσε να επισύρει την προσοχή του Αξιότιμου Μέλους του Κοινοβουλίου στο γεγονός ότι η τοποθεσία Taguluche και η περιοχή γύρω από αυτήν δεν έχουν χαρακτηρισθεί ως ζώνη ειδικής προστασίας για τα πτηνά βάσει του άρθρου 4 της οδηγίας 79/409/ΕΟΚ του Συμβουλίου, της 2 Απριλίου 1979, σχετικά με τη διατήρηση των αγρίων πτηνών(2). Μέχρι σήμερα οι περιοχές αυτές δεν έχουν καν προταθεί επισήμως για το δίκτυο Natura 2000.

(1) ΕΕ L 206 της 22.7.1992, σελ. 7.

(2) EE L 103 της 25.4.1979.